Kisah dalam sabuah manga rancaknya dicitak dalam kalir hirang wan putih, walau ada sapalih manga nang sabarataannya bakalir (kaya Colorful). Di Japang, manga rancaknya dimuat basiri dalam majalah manga suhur—rancak baisi banyak kisah, wan masing-masing manga dimuat dalam satu bab wan basambung ka edisi imbahnya. Bab-bab nang dibundel rancaknya dicungulakan baasa dalam bantuk volume tankōbon, wan bahanu dalam bantuk buku basampul tipis. Saikung ilustratur manga (mangaka dalam basa Japang) rancaknya bagawi ditulungi babarapa asistin di sabuah studio halus wan bahubungan lawan editor kreatif matan pausahaan pancungul kumirsial. Lamun sabuah siri manga cukup suhur, manga ngitu kawa dijadiakan anime imbah kisahnya tamat atawa salawas masih basambung. Bahanu, sabuting manga diulah badasarakan matan pilim laga hidup (live–action) atawa pilim animasi lain.